《联句》
唐代·光威裒

朱楼影直日当午，玉树阴低月已三。腻粉暗销银镂合，错刀闲剪泥金衫。

绣床怕引乌龙吠，锦字愁教青鸟衔。百味鍊来怜益母，千花开处斗宜男。

鸳鸯有伴谁能羡，鹦鹉无言我自惭。浪喜游蜂飞扑扑，佯惊孤燕语喃喃。

偏怜爱数螆蛦掌，每忆光抽玳瑁簪。烟洞几年悲尚在，星桥一夕帐空含。

窗前时节羞虚掷，世上风流笑苦谙。独结香绡偷饷送，暗垂檀袖学通参。

须知化石心难定，却是为云分易甘。看见风光零落尽，弦声犹逐望江南。